b'\n_START_ARTICLE_\nMaribor-jug\n_START_PARAGRAPH_\nMaribor-jug je naziv za obse\xc5\xbeen projekt intenzivne stanovanjske gradnje v Mariboru na obmo\xc4\x8dju dana\xc5\xa1njih mestnih \xc4\x8detrti Nova vas, Radvanje in Tabor._NEWLINE_Usmerjanje razvoja mesta proti jugu je bilo eno izmed klju\xc4\x8dnih vpra\xc5\xa1anj v \xc4\x8dasu po drugi svetovni vojni. Za\xc4\x8detki projekta segajo v leto 1973, ko je Ob\xc4\x8dina Maribor pri Urbanisti\xc4\x8dnem in\xc5\xa1titutu RS v sodelovanju z Zavodom za urbanizem Maribor naro\xc4\x8dila izdelavo projekta. V letu 1977 je bil tako dokon\xc4\x8dno izdelan in kasneje sprejet urbanisti\xc4\x8dni na\xc4\x8drt za stanovanjski predel, ki so ga poimenovali Maribor-jug. V osemdesetih letih prej\xc5\xa1njega stoletja je mesto pri\xc4\x8delo bolj intenzivno segati v prostor pod Pohorjem. Na to obmo\xc4\x8dje je bila poleg stanovanjske ume\xc5\xa1\xc4\x8dena tudi cestna, energetska, komunalna in dru\xc5\xbebena infrastruktura._NEWLINE_Pri Maribor-jugu je bila ideja preizkusiti nova na\xc4\x8dela prostorske organizacije in nov oblikovalski pristop, katerega osnovna zna\xc4\x8dilnost je bila zgo\xc5\xa1\xc4\x8dena stanovanjska pozidava vzdol\xc5\xbe uli\xc4\x8dnih potez._NEWLINE_V obdobju gradnje so bile zgrajene \xc5\xa1tevilne blokovske soseske, kot npr. Nova vas I, Nova vas II, Borova vas, S-23 in druge._NEWLINE_Stanovanjska naselja so obdana s \xc5\xa1tevilnimi zelenimi in parkovnimi povr\xc5\xa1inami, \xc5\xa1portno infrastrukturo, v neposredni bli\xc5\xbeini pa je tudi Pohorje, kar prebivalcem omogo\xc4\x8da visoko kakovost bivanja.'